钦定古今图书集成/明伦汇编/氏族典/第177卷 > 田畴
## 钦定古今图书集成/明伦汇编/氏族典/第177卷 > 田畴

按《魏志田畴传》：“畴字子泰，右北平无终人也。好读书，
善击剑。初平元年，义兵起，董卓迁帝于长安。幽州牧
刘虞欲奉使展效臣节，遂署为从事。畴乃自选其家
客与年少之勇壮，募从者二十骑，循间径至长安致
命。诏拜骑都尉，畴固辞不受，朝廷高其义。三府并辟，
皆不就。得报驰还，未至，虞已为公孙瓒所害。畴至，谒”
祭虞墓，陈发章表，哭泣而去。瓒闻之，大怒，购求获畴，
拘之军下。或说瓒曰：“田畴义士，君弗能礼，而又囚之，
恐失众心。”瓒乃纵遣畴。畴得北归，率举宗族他附从
数百人，扫地而盟曰：“君仇不报，吾不可以立于世。”遂
入徐无山中，营深险平敞地而居，躬耕以养父母，百
姓归之，数年间至五千馀家。畴乃为约束相杀伤、犯
盗、诤讼之法，又制为婚姻嫁娶之礼，兴举学校，至道
不拾遗，北边翕然服其威信。袁绍数遣使招命，又即
授将军印，因安辑所统，畴皆拒不留。绍死，其子尚又
辟焉，畴终不行。建安十二年，太祖北征乌丸，未至，先
遣使辟畴，又命田预喻指，畴遂随使者到军，署司空
户曹掾，引见谘议。明日即举茂才，拜为蓨令，不之官。
随军军还，论功封畴亭侯。畴自以始为居难，率众遁
逃，志义不立，反以为利，非本意也，固让。太祖知其至
心，许而不夺。辽东斩送袁尚首，令三军“敢有哭之者
斩。”畴以尝为尚所辟，乃往吊祭，太祖亦不问。从征荆
州还，太祖追念畴功，恨前听畴之让，于是乃复以前爵封畴。畴上疏陈诚，以死自誓。太祖不听，欲引拜之，
至于数四，终不受。太祖知不可屈，乃拜为议郎，年四
十六卒。子又早死。文帝践祚，高畴德义，赐畴从孙续
爵关内侯，以奉其嗣。